Diari Oficial de la Generalitat Valenciana


Sumari del DOGV 6161, del 09-12-2009 (2009/13366)

ORDRE de 24 de novembre de 2009, de la Conselleria de Benestar Social, per la qual es convoquen els XV Premis per al Disseny de Cartells Commemoratius de la celebració del 8 de Març, Dia de la Dona.
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6161

Data del DOGV
:   09-12-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/13264


Data del document
:   24-11-2009

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * distinció honorífica

ORDRE de 24 de novembre de 2009, de la Conselleria de Benestar Social, per la qual es convoquen els XV Premis per al Disseny de Cartells Commemoratius de la celebració del 8 de Març, Dia de la Dona. [2009/13595]
La promoció de la igualtat d'oportunitats entre dones i hòmens requerix l'adopció de mesures d'acció positiva, eficaces i executives, dirigides a eradicar les situacions de discriminació que per raó de sexe patixen les dones i evitar tots aquells obstacles que impedixen aconseguir una participació equilibrada de les dones i els hòmens en l'àmbit públic i privat.
Per a regular i fer efectiu el principi d'igualtat de dones i hòmens en la Comunitat Valenciana, les Corts van aprovar la Llei 9/2003, de 2 d'abril, de la Generalitat, per a la Igualtat entre Dones i Hòmens. Així mateix estes accions s'inclouen en les polítiques d'igualtat que el Consell du a terme.
La Direcció General de la Dona i per la Igualtat de la Conselleria de Benestar Social, és l'òrgan directiu a què, segons el Decret 141/2009, de 18 de setembre, del Consell, pel qual s'aprova el Reglament Orgànic i Funcional de la Conselleria de Benestar Social, li corresponen, entre d'altres funcions, les d'elaborar, promoure i executar les mesures necessàries per fer efectiu el dret d'igualtat de tracte i d'oportunitats entre dones i hòmens, amb independència de la seua circumstància o condició i promoure la seua participació en totes les esferes de la vida política, civil, laboral, econòmica, social i cultural, en l'àmbit de la Comunitat Valenciana.
El 8 de març és símbol i referent de la lluita de les dones de tot el món per la real i efectiva igualtat de drets entre hòmens i dones.
La Direcció General de la Dona i per la Igualtat vol sumar-se a la celebració anual d'esta commemoració amb la promoció de diverses activitats, entre les quals es troba la convocatòria d'un concurs de disseny d'un cartell del Dia Internacional de la Dona.
En virtut d'això i de de les facultats conferides pel Decret 141/2009, de 18 de setembre, del Consell, pel qual s'aprova el Reglament Orgànic i Funcional de la Conselleria de Benestar Social, l'article 47.11 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat, i l'article 28 de la Llei 5/1983, de 30 de desembre, del Consell,
ORDENE
Article 1
Constituïx l'objecte de la present ordre la convocatòria dels XV Premis per al Disseny de Cartells Commemoratius de la celebració del 8 de març de 2010, Dia Internacional de la Dona, i l'aprovació de les bases per les quals es regirà eixa convocatòria, que figuren com a annex I.
Article 2
El termini de presentació de sol·licituds començarà a partir de l'endemà de la publicació de la present convocatòria en el Diari Oficial de la Comunitat Valenciana i finalitzarà el dia 4 de gener de 2010.
Article 3
1. La convocatòria que regula la present ordre estarà condicionada a l'existència prèvia de crèdit adequat i suficient en el pressupost de la Generalitat per a l'exercici econòmic de 2010, en l'aplicació pressupostària 78.87.07.1520.911.26.1, per al finançament de l'objecte de la dita convocatòria, havent de publicar-se en el Diari Oficial de la Comunitat Valenciana, a este efecte, la resolució de la Conselleria de Benestar Social en què es determine l'aplicació pressupostària i la quantia global màxima que servisca de suport a esta.
2. Els premis comptaran amb una dotació màxima de 5.400 euros d'acord amb la distribució següent: un primer premi de 3.000 euros i 2 accèssits d'1.200 euros cada un.
A més, es podran concedir mencions honorífiques, sense dotació econòmica, si la qualitat de les obres presentades i no premiades ho meresqueren, a juí o segons la consideració del jurat.
3. El jurat podrà proposar que es deixe desert qualsevol dels premis del concurs mitjançant un acord motivat.
4. Les ajudes concedides per mitjà d'esta ordre no necessiten ser notificacades a la Comissió Europea, per no reunir tots els requisits de l'apartat 1 de l'article 87 del tractat CE, atés que el/la beneficiari/a final de la subvenció és una persona física.
DISPOSICIONS FINALS
Primera
S'autoritza la Subsecretaria de la Conselleria de Benestar Social i la Direcció General de la Dona i per la Igualtat perquè, en l'àmbit de les seues competències, adopten les mesures necessàries per al desplegament i l'aplicació d'esta ordre.
Segona
La present ordre entrarà en vigor l'endemà de la seua publicació en el Diari Oficial de la Comunitat Valenciana.
Tercera
Segons establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, la present ordre, que esgota la via administrativa, podrà ser recorreguda potestativament en reposició o bé es podrà plantejar directament recurs contenciós administratiu en els terminis i davant dels òrgans que s'indiquen a continuació:
a) El recurs de reposició haurà d'interposar-se davant de qui detente la titularitat de la Conselleria de Benestar Social, en el termini d'un mes comptador des de l'endemà de la seua publicació.
b) El recurs contenciós administratiu haurà de presentar-se davant del Tribunal Superior de Justícia de la Comunitat Valenciana en el termini de dos mesos des de l'endemà de la seua publicació.
València, 24 de novembre de 2009
La consellera de Benestar Social,
ANGÉLICA SUCH RONDA
ANNEX I
BASES
Primera. Objecte
Constituïx l'objecte de les presents bases, la convocatòria del XV concurs anual de Premis per al Disseny de Cartells Commemoratius de la celebració del Dia Internacional de la Dona, corresponent al 8 de març de 2010.
Segona. Participants
1. Podrà participar-hi tota persona física resident en la Comunitat Valenciana que així ho acredite, de forma individual o formant equip, presentant un màxim de fins a tres dissenys.
2. A fi de dur a terme la promoció de nous artistes, se n'exclouen els/les guanyadors/es del primer premi d'edicions anteriors.
Tercera. Condicions tècniques de l'obra
1. Els cartells hauran de ser originals i inèdits.
2. Els cartells podran ser executats per mitjà de qualsevol tècnica o procediment, sempre que siga susceptible la seua reproducció per mitjans tècnics normals.
3. Les dimensions no podran superar els 50x70 cm, en qualsevol disposició.
4. Els treballs hauran de ser presentats sobre un suport rígid que faça factible la seua exposició
5. En els cartells i de forma ben visible haurà de figurar la llegenda «8 de Març, Dia Internacional de la Dona», així com l'espai lliure suficient per a inserir els logotips oficials.
6. El jurat podrà proposar, motivadament, l'exclusió d'aquells treballs l'autor, el contingut o la presentació dels quals no s'ajusten als anteriors requisits.
Quarta. Presentació de sol·licituds
1. Els treballs, sense firmar, aniran acompanyats del corresponent butlletí triple d'inscripció el model dels quals s'adjunta en l'annex II, expressant-hi, específicament, l'acceptació de les presents bases i concretament acceptant els termes de la base onzena, per als supòsits en què no pertoque recollir l'obra presentada.
2. La part superior del butlletí, juntament amb les dades personals, s'introduiran en un sobre que rebrà un número de registre i que quedarà en poder de la Direcció General de la Dona i per la Igualtat. La part central serà segellada i registrada i tornada al/a autor/a. La part inferior haurà de ser apegada per darrere de l'obra.
3. En el supòsit de treballs executats i presentats per equips, caldrà acreditar totes les persones físiques que els componguen.
4. També caldrà adjuntar la següent documentació:
a) Autorització a la Conselleria de Benestar Social, inclosa en la part inferior del butlletí d'inscripció, perquè esta comprove les dades d'identitat de la sol·licitant mitjançant el Sistema de Verificació de Dades d'Identitat, segons establix el Reial Decret 522/2006, de 28 d'abril.
No obstant això:
- Si de la comprovació efectuada resultara alguna discordança amb les dades facilitades per la mateixa sol·licitant, l'òrgan instructor estarà facultat per a dur a cap les actuacions escaients per aclarir-la.
- Si la sol·licitant no dóna el seu consentiment, haurà d'aportar una fotocòpia compulsada del document nacional d'identitat, passaport o número d'identificació d'estranger, segons escaiga.
b) Declaració responsable, degudament formalitzada, de no estar inclòs/a en cap de les prohibicions per a obtindre la condició de beneficiari/a, establides en l'article 13 de la Llei 38/2003, de 17 de novembre, General de Subvencions, i del compliment d'obligacions de reintegrament de subvencions que, si s'escau, se li hagueren exigit, segons el model de l'annex III.
Quinta. Lloc i termini de presentació
1. Els cartells originals i la documentació que els acompanya es presentaran en qualsevol de les seus de la Direcció General de la Dona i per la Igualtat d'Alacant (c/ Óscar Esplá, núm. 33-35, 03140), Castelló (c/ Ensenyament, núm. 10, 12385), i València (c/ Náquera, núm. 9, 46861) o en qualsevol dels llocs que, amb caràcter general, reconeix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. El termini de presentació serà des de l'endemà de la publicació d'esta ordre en el Diari Oficial de la Comunitat Valenciana, fins al dia 4 de gener de 2010.
Sexta. Constitució del jurat i proposta de resolució del concurs
1. Per a la resolució del concurs es constituirà un jurat presidit per la directora general de la Dona i per la Igualtat, o persona en qui delegue, i integrat per quatre vocals i un/a secretari/a, el procés de designació del qual s'expressa a continuació:
- Degana/à de la Facultat de Belles Arts, o persona en qui delegue.
- Secretària/o autonòmic/a de Cultura, o persona en qui delegue.
- Un/a representant de les galeries d'art designat/da per la Direcció General de la Dona i per la Igualtat.
- Un/a crític d'art, designat/da per la Direcció General de la Dona i per la Igualtat.
- Un/a funcionari/a de la Direcció General de la Dona i per la Igualtat que actuarà com a secretària/o del jurat, amb veu i sense vot.
2. La identitat de les persones que componen el jurat es farà pública en el tauler d'anuncis de la Direcció General de la Dona i per la Igualtat, amb anterioritat a la formulació de la proposta de resolució.
Sèptima. Criteris de selecció
1. El jurat examinarà els treballs presentats i formularà la corresponent proposta de resolució de la convocatòria tenint en compte els següents criteris de selecció:
- Valor representatiu del Dia Internacional de la Dona.
- Qualitat artística.
- Originalitat.
2. La puntuació serà d'un terç per a cada un d'estos criteris.
3. El jurat podrà proposar, motivadament, que es deixe desert qualsevol dels premis.
4. L'acta reflectirà exclusivament el primer premi, els dos segons accèssits i, si és el cas, les mencions honorífiques, sense dotació econòmica, que s'atorguen a les obres presentades i no premiades.
Octava. Resolució de la convocatòria
1. La competència per a resoldre la present convocatòria escau a la directora general de la Dona i per la Igualtat, per delegació de la consellera de Benestar Social, amb veredicte vinculant previ del jurat, d'acord amb el que establix la Resolució de 27 de febrer de 2009, del conseller de Benestar Social i vicepresident tercer del Consell, sobre delegació de l'exercici de competències en determinats òrgans de la Conselleria (DOCV núm. 5.967, de 4 de març de 2009).
2. La decisió del jurat podrà emetre's a partir del dia 20 de gener de 2010. En tot cas, la resolució de la convocatòria es farà pública abans del dia 9 de febrer de 2010, sempre que s'haja publicat en el Diari Oficial de la Comunitat Valenciana la resolució per la qual es determine la línia pressupostària que finançarà el premi i el seu import màxim.
Novena. Premis
1. Es concedirà un primer premi de 3.000 euros i dos accèssits de 1.200 euros cada un.
2. L'import del premi estarà subjecte a la retenció de l'Impost sobre la Renda de les Persones Físiques (IRPF) que marca la Llei, i es formalitzarà per mitjà de transferència bancària en un únic pagament.
Desena. Exhibició dels cartells
Una selecció dels treballs presentats al concurs podran ser exposats al públic als locals de la Direcció General de la Dona i per la Igualtat o al lloc que s'arbitre per a tal fi, si així se creu convenient, i en les dates prèvies al 8 de Març, sense necessitat d'autorització expressa dels/s'autors/es respectius/es.
Onzena. Drets sobre els cartells
1. Els cartells premiats seran cedits per les seues autores/s a la Direcció General de la Dona i per la Igualtat, la qual podrà fer-ne l'ús que estime més convenient; reservant-se el dret de reproduir-los en el futur a grandària natural o reduït i distribuir-los, per a la qual cosa queda expressament autoritzada per les persones que participen en el present concurs, sense cap necessitat de autorització per part dels seus autors/es.
2. Els treballs no premiats podran ser retirats pels seus autors/es fins al 30 de març de 2010. Transcorregut el termini indicat sense que les/els autores/s els hagueren retirat, s'entendrà que renuncien a tot dret sobre estos i passaran a ser propietat de la Direcció General de la Dona i per la Igualtat, que podrà disposar-ne lliurement. Si fóra necessari, la Direcció General de la Dona i per la Igualtat pot fins i tot procedir al seu emmagatzemament o a la destrucció d'aquells als quals no se'ls haja pogut atorgar cap altra finalitat.
Dotzena. Obligacions de les/s premiades/ts
Les persones premiades hauran de presentar una declaració responsable subscrita per les/els beneficiàries/s de no estar incurses/os en cap de les prohibicions per a obtindre la condició de beneficiàries/s de subvencions públiques, d'acord amb l'article 13 de la Llei 38/2003, de 17 de novembre, General de Subvencions, i del compliment d'obligacions de reintegrament de subvencions que, si és el cas, se li hagueren exigit.
Tretzena. Acceptació de les bases
La participació en este concurs suposa la total acceptació de les presents bases.
Catorzena. Publicitat
A les presents bases se'ls donarà publicitat per mitjà de la seua difusió en forma d'extracte, i si fóra possible, per mitjà de la inserció dels corresponents anuncis en els periòdics de màxima difusió de la Comunitat Valenciana.